RESOLUCIÓN do 23 de novembro de 2006, da Secretaría Xeral da Igualdade, pola que se lle dá publicidade ao convenio de colaboración entre a Vicepresidencia da Igualdade e do Benestar e a Asociación Galega de Familias Numerosas para a xestión da disposición pola que se establecen as bases que rexen as axudas ás familias numerosas para a contratación da conexión á internet mediante banda larga.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 01/12/2006

Con data do 17 de novembro de 2006 suscribiuse entre a Vicepresidencia da Igualdade e do Benestar e a Asociación Galega de Familias Numerosas un convenio para a xestión da disposición pola cal se establecen as bases que rexen as axudas ás famlias numerosas para a contratación da conexión á internet mediante banda larga.
Cumprida a tramitación do convenio, procede a súa publicación no Diario Oficial de Galicia, que figura como anexo desta resolución.
O que se fai público para os efectos oportunos.
Santiago de Compostela, 23 de novembro de 2006.
Carme Adán Villamarín
Secretaria xeral da Igualdade
ANEXO
Convenio de colaboración entre a Vicepresidencia da Igualdade e do Benestar e a Asociación Galega de Familias Numerosas para a xestión da disposición pola cal se establecen as bases que rexen as axudas ás familias numerosas para a contratación da conexión á internet mediante banda larga.
Santiago de Compostela, 17 de novembro de 2006.
Reunidos:
Dunha parte, Carme Adán Villamarín, secretaria xeral da Igualdade, de conformidade co disposto no Decreto 211/2005, do 3 de agosto, que establece a estrutura orgánica da Xunta de Galicia, no Decreto 232/2005, do 11 de agosto, polo que se fixa a estrutura orgánica dos departamentos da Xunta de Galicia (modificados polos decretos 332/2005, do 18 de agosto, e 454/2005, do 1 de setembro), no Decreto 517/2005, do 6 de outubro, polo que se establece estrutura orgánica da Vicepresidencia da Igualdade e do Benestar, e ao abeiro da Orde do 19 de setembro de 2005, sobre delegación de competencias no secretario xeral e de Relacións Institucionais e noutros órganos da Vicepresidencia da Igualdade e do Benestar.
E doutra, Luís Sánchez González, que actúa en nome e representación da entidade Asociación Galega de Familias Numerosas, de acordo co nomeamento outorgado segundo o disposto nos seus estatutos e que consta no rexistro de entidades prestadoras de servizos sociais desta vicepresidencia.
Ambas as dúas partes, no nome e representación en que concorren e con capacidade legal para este acto,
EXPOÑEN:
Primeiro.-Que a Comunidade Autónoma galega, segundo o disposto no artigo 27.23º do Estatuto de autonomía de Galicia, ten competencia exclusiva en materia de acción social, sendo aprobadas en virtude da dita competencia a Lei 4/1993, do 14 de abril, de servizos sociais, e a Lei 3/1997, do 9 de xuño, galega da familia, a infancia e a adolescencia.
Segundo.-Que a Vicepresidencia da Igualdade e do Benestar, segundo o artigo 1 do Decreto 517/2005, do 6 de outubro, é o órgano da administración autonómica a que lle corresponde o exercicio das competencias e funcións en materia de benestar social, entre outras. Neste eido correspóndelle a planificación e coordinación das entidades prestadoras de servizos sociais no sector socio-familiar, así como a cooperación con elas e, en particular, coas entidades de iniciativa social.
Terceiro.-Que a Asociación Galega de Familias Numerosas é unha entidade de iniciativa social, sen ánimo de lucro, inscrita no Rexistro de Entidades Prestadoras de Servicios Sociais da Vicepresidencia da Igualdade e do Benestar co nº F-0218, que ten entre as súas funcións a defensa das familias numerosas, colectivo comprendido no ámbito competencial desta vicepresidencia.
Cuarto.-Que a Resolución do 22 de xuño de 2006, da Secretaría de Estado de Telecomunicacións e para a Sociedade da Información, pola que se dá publicidade ao convenio de colaboración coa Comunidade Atónoma de Galicia para o desenvolvemento do Plan Avanza,
recolle a actuación nº 10 consistente en facilitar o coñecemento da rede internet e o acceso a ela das familias con fillos/as en idade escolar. Os obxectivos que se pretenden alcanzar con esta medida son a presenza das familias na internet, a divulgación da rede da internet como medio de desenvolvemento económico, social e cultural, e promover o seu uso entre os nenos e nenas en idade escolar.
Quinto.-Como consecuencia da medida anterior, a Secretaría Xeral da Igualdade vai publicar unha orde de axudas que establece as bases que rexerán as axudas ás familias numerosas para a contratación da conexión á internet mediante banda larga.
Con base no anteriormente exposto, a Vicepresidencia da Igualdade e do Benestar considera conveniente a sinatura do presente convenio de colaboración con base nas seguintes cláusulas:
Primeira.-Obxecto.
O obxecto do presente convenio consiste en regular as actuacións entre a Secretaría Xeral da Igualdade e a Asociación Galega de Familias Numerosas para a xestión da disposición pola cal se establecen as bases que rexen as axudas ás familias numerosas para a contratación da conexión á internet mediante banda larga.
Segunda.-Extensión da colaboración.
A Asociación Galega de Familias Numerosas terá como cometido a colaboración coa Secretaría Xeral da Igualdade na tramitación da citada orde de axudas. Esta colaboración entenderase desde a recepción das solicitudes e a súa documentación, así como a súa emenda, de ser o caso, así como o pagamento das axudas ás familias numerosas que resulten beneficiarias e a súa xustificación.
Terceira.-Orzamento.
A Vicepresidencia da Igualdade e do Benestar destinará para o financiamento da orde de axudas para a contratación, por parte das familias numerosas, da conexión á internet mediante banda ampla un crédito inicial de 105.157 A. Este crédito será ingresado na conta bancaria aberta para tal fin pola Asociación Galega de Familias Numerosas.
Cuarta.-Obrigas da Vicepresidencia da Igualdade e do Benestar.
1. Recepción e envío das solicitudes presentadas á Asociación Galega de Familias Numerosas para a súa tramitación.
2. Facilitar os datos relativos ao cumprimento do requisito de estar en posesión do título de familia numerosa vixente e expedido pola comunidade autónoma.
3. Realización do sorteo público e posterior resolución das axudas.
4. Facilitar á asociación a relación das persoas beneficiarias.
5. Ingresar o crédito global da orde que establece as bases que rexerán as axudas ás familias numerosas para a contratación da conexión á internet mediante banda larga na conta bancaria aberta para o efecto antes de realizar o pagamento ás persoas beneficiarias.
6. Asesoramento en cantas dúbidas poidan xurdir no procedemento de tramitación da orde de axudas.
Quinta.-Obrigas da Asociación Galega de Familias Numerosas.
Son obrigas da entidade colaboradora:
1. Habilitar os medios persoais e materiais necesarios para a tramitación da orde de axudas obxecto deste convenio.
2. Apertura dunha conta bancaria específica para esta axuda que permita a consulta dos movementos bancarios pola Secretaría Xeral da Igualdade.
3. Entregarlles ás persoas beneficiarias os fondos recibidos de acordo cos criterios establecidos nesta orde e no convenio subscrito coa citada entidade.
4. Comprobar, se é o caso, o cumprimento e a efectividade das condicións ou requisitos determinantes para o seu outorgamento, así como a realización da actividade e o cumprimento da finalidade que determine a concesión desta subvención.
5. Xustificar a entrega dos fondos percibidos ante a Secretaría Xeral da Igualdade e, se é o caso, entregar a xustificación presentada polos/as beneficiarios/as.
6. Manter a confidencialidade dos datos subministrados polas persoas beneficairias conforme o disposto na Lei orgánica 15/1999, do 13 de decembro, de protección de datos de carácter persoal.
7. Verificar o cumprimento por parte dos/as beneficiarios/as do mantemento da conexión á internet mediante banda larga durante un ano.
8. Someterse ás actuacións de comprobación que respecto da xestión dos ditos fondos poida efectuar a Secretaría Xeral da Igualdade, así como calquera outra de comprobación e control financeiro que poidan realizar os órganos de control competentes, tanto nacionais como comunitarios, achegando canta información lles sexa requirida no exercicio das actuacións anteriores.
9. Estar ao día das obrigas tributarias estatais e autonómicas e da Seguridade Social.
10. Aterse ás instrucións efectuadas por parte da Secretaría Xeral da Igualdade no relativo á dilixencia na xestión do obxecto deste convenio.
Sexta.-Natureza administrativa.
Este convenio ten carácter administrativo e réxese polas cláusulas que nel se establecen e, na súa falta, polo regulado no Real decreto lexislativo 2/2000, do 16 de xuño, polo que se aproba o texto refundido da Lei de contratos das administracións públicas, e polo Decreto lexislativo 1/1999, do 7 de outubro, que aproba o texto refundido da Lei de réxime financeiro e orzamentario de Galicia, e pola Lei 38/2003, do 17 de novembro, xeral de subvencións.
As cuestións litixiosas xurdidas da interpretación, desenvolvemento e aplicación do convenio serán resoltas pola Vicepresidencia da Igualdade e do Benestar, poñendo os seus acordos fin á vía administrativa. Estes acordos poderán ser potestativamente impugnados en reposición ou directamente ante a xurisdición contencioso-administrativa de conformidade co disposto na Lei 30/1992, do 26 de novembro, de réxime xurídico das administracións públicas e procedemento administrativo común, e na lei reguladora da dita xurisdición.
Sétima.-Relación laboral.
A sinatura deste convenio non comporta relación laboral, contractual ou de calquera outro tipo entre os profesionais que van desenvolver as actividades e a Vicepresidencia da Igualdade e do Benestar, de xeito que non se lle poderá exixir a esta responsabilidade ningunha, nin directa nin subsidiaria, polos actos ou feitos ocorridos no seu desenvolvemento de acordo coa lexislación vixente.
Oitava.-Causas de resolución.
Serán causas de resolución do convenio e darán lugar, se for o caso, ao reintegro das cantidades percibidas:
-O incumprimento de calquera das cláusulas que nel se establecen.
-A aplicación dos fondos outorgados no convenio para fins distintos dos que motivaron a súa concesión.
-A falta de xustificación do emprego das cantidades recibidas.
-Calquera outra causa das contidas na lexislación vixente que lle sexa aplicable.
Novena.-Vixencia.
Este acordo terá vixencia desde o día seguinte ao da súa publicación no Diario Oficial de Galicia ata o 31 de decembro de 2007.
P.D. (Orde 19-9-2005). Carme Adán Villamarín, secretaria xeral da Igualdade; Luís Sánchez González, presidente da Asociación Galega de Familias Numerosas.
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA